LIETUVOS RESPUBLIKOS VYRIAUSYBĖS KANCELIARIJA

TEISĖS GRUPĖ

IŠVADA

Dėl vyriausybės nutarimo „Dėl Lietuvos Respublikos Vyriausybės 2010 m. kovo 24 d. nutarimo Nr. 326 „Dėl Lietuvos Respublikos kandidatų į Europos ekonomikos ir socialinių reikalų komiteto narius atrankos tvarkos aprašo patvirtinimo“ pakeitimo“ projekto

TAP Nr. 19-2061; TAIS Nr. 19-14298(2)

Nr.

Vilnius

Įvertinę Lietuvos Respublikos Vyriausybės nutarimo „Dėl Lietuvos Respublikos Vyriausybės 2010 m. kovo 24 d. nutarimo Nr. 326 „Dėl Lietuvos Respublikos kandidatų į Europos ekonomikos ir socialinių reikalų komiteto narius atrankos tvarkos aprašo patvirtinimo“ pakeitimo“ projekto (toliau – Projektas) atitiktį įstatymams, Vyriausybės nutarimams bei teisės technikos reikalavimams, teikiame šias pastabas ir pasiūlymus:

Projekto 2 p., kuriuo nustatoma, kad pagal iki šio nutarimo įsigaliojimo galiojusią tvarką į Europos ekonomikos ir socialinių reikalų komiteto (toliau – Komitetas) narius paskirti atstovai gali būti siūlomi ne daugiau kaip dar vienai kadencijai iš eilės, nedera su Sutarties dėl Europos Sąjungos veikimo 302 str. 1 d., remiantis kuria Komiteto nariai gali būti paskiriami kitai kadencijai, neribojant kadencijų skaičiaus. Šiuo aspektu įvertintinas ir Projektu nauja redakcija dėstomu Vyriausybės nutarimu „Dėl Lietuvos Respublikos kandidatų į Europos ekonomikos ir socialinių reikalų komiteto narius atrankos tvarkos aprašo patvirtinimo“ tvirtinamo Lietuvos Respublikos kandidatų į Europos ekonomikos ir socialinių reikalų komiteto narius atrankos tvarkos aprašo (toliau – Aprašas) 36 p.

Siekiant teisinio aiškumo, atskleistina Aprašo 3.3 p. vartojama socialinės ekonomikos subjektų sąvoka.

Atsižvelgiant į tai, kad pasekmes turėtų sukelti ne siekis, o jau pradėtos (inicijuotos) tam tikros procedūros, Aprašo 5.6 p. tikslintinas, vietoje „nesiekiama priverstinio likvidavimo procedūros ar susitarimo su kreditoriais“ įrašant „neinicijuota priverstinio likvidavimo procedūra ar susitarimas su kreditoriais“ (atitinkamai tikslintinas ir Aprašo priedo 1 lentelės 8 p.).

Remiantis Teisės aktų projektų rengimo rekomendacijų, patvirtintų teisingumo ministro 2013 m. gruodžio 23 d. įsakymu Nr.1R-298 (toliau – Rekomendacijos) 12 p., Aprašo 5.7 p. tikslintinas, nurodant konkrečius įstatymus ir kitus teisės aktus, kuriuose nustatyta tvarka turima omenyje, arba šios nuorodos, kaip nesukuriančios pridėtinės vertės, atsisakytina (atitinkamai tikslintini ir Aprašo 7.4, 7.5 p., Aprašo priedo 1 lentelės 9 p.).

Aprašo 6.2 p. tikslintinas, nurodant, kokiu sprendimu yra įsteigta Europaso sistema (žr. 2018 m. balandžio 18 d. Europos Parlamento ir Tarybos sprendimą (ES) 2018/646 dėl bendros geresnių paslaugų, susijusių su įgūdžiais ir kvalifikacijomis, teikimo sistemos („Europass“), kuriuo panaikinamas Sprendimas Nr. 2241/2004/EB). Šiuo aspektu tikslintini ir Aprašo 13.8 p., Aprašo priedo 2 lentelės 1 ir 2.2 p.

Aprašo 13 p. tikslintinas, atskleidžiant, kokios organizacijos kontaktiniai duomenys pateikiami, kai pasiūlymus dėl atstovų teikia organizacijų grupė.

Atsižvelgiant į tai, kad duomenys apie juridiniam asmeniui priimtą įsiteisėjusį apkaltinamąjį teismo nuosprendį yra Įtariamųjų, kaltinamųjų ir nuteistųjų registro objektas (žr. Įtariamųjų, kaltinamųjų ir nuteistųjų registro nuostatų, patvirtintų Vyriausybės 2012 m. balandžio 18 d. nutarimu Nr. 435, 10, 31.4 p. ir kt. nuostatas), Aprašo 13.2 p. atsisakytina, kaip neatitinkančio Viešojo administravimo įstatymo 26 str., remiantis kuriuo viešojo administravimo subjektas gali reikalauti tik tų dokumentų ir informacijos, kurių nėra valstybės registruose ar kitose valstybės informacinėse sistemose. Šiuo aspektu tikslintinas ir Aprašo 13.14 p.

Aprašo 13.10.1 p. tikslintinas, atskleidžiant, kokiu teisės aktu vadovaujantis Valstybės tarnybos departamento prie Vidaus reikalų ministerijos išduota pažyma turima mintyje. Be to, jame pirmą kartą vartojamą trumpinį „VTD“ būtina išskleisti, nurodant pilną institucijos pavadinimą. Taip pat šiame papunktyje nurodytina, koks atskaitos taškas turimas omenyje nustatant, kad pažyma apie nustatytą kalbos mokėjimo lygį turi būti išduota ne anksčiau kaip prieš 3 metus (atitinkamai tikslintini ir Aprašo 13.10.2, 13.10.3 ir 13.12 p.).

Aprašo 13.10.3 p. tikslintinas, atsižvelgiant į Aprašo 4 p., vietoje konkurso nurodant kandidatų atranką, o vietoje asmens – atstovą (atitinkamai tikslintinas ir 13.10.5 p.).

Aprašo 13.10.5 p. tikslintinas, konkretizuojant, kokia kita studijų kryptis turima omenyje (kokios studijų krypties atžvilgiu kita studijų kryptis).

Siekiant teisinio reguliavimo aiškumo, per kiek laiko turėtų būti atliktas organizacijų ir jų siūlomų atstovų tinkamumo vertinimas, šio vertinimo rezultatai užfiksuoti Organizacijos ir jos siūlomo atstovo tinkamumo vertinimo lentelėse bei pastarosios kartu su visais kitais dokumentais pateiktos Lietuvos Respublikos kandidatų į Europos ekonomikos ir socialinių reikalų komiteto narius atrankos vertinimo komisijai (toliau – vertinimo komisija), atitinkamai tikslintini Aprašo 17 ir 21 p. Be to, Aprašo 17 p. pildytinas nuostata dėl prievolės atsakingai institucijai apie pratęstą terminą informuoti atstovus pasiūliusias organizacijas.

Aprašo 19 p. tikslintinas, nurodant ar terminas paaiškinimams, trūkstamiems duomenims ir dokumentams pateikti įsiskaičiuoja į Aprašo 17 p. nurodytą 15 darbo dienų organizacijų ir jų atstovų tinkamumo vertinimo terminą, ar ne.

Siekiant teisinio reguliavimo aiškumo, Aprašo 20 p. tikslintinas, nurodant, per kokį terminą atsakinga institucija priima sprendimą atmesti pasiūlymą dėl atstovo (šiuo aspektu tikslintinas ir Aprašo 22, 30, 33 p.). Šis terminas turėtų apimti ir laiką, skirtą informavimui apie priimtą sprendimą. Be to, kaip perteklinio reguliavimo atsisakytina nuostatos dėl rašto apie pasiūlymo atmetimą išsiuntimo, o motyvai dėl pasiūlymo atmetimo turėtų būti nurodyti pačiame sprendime dėl pasiūlymo atmetimo. Taip pat, atsižvelgiant į tai, kad pasiūlymo atmetimas įforminamas atsakingos institucijos priimamu sprendimu, atitinkamai sprendimas turėtų būti priimamas ir jei organizacija ir jos atstovas atitinka Apraše nustatytus reikalavimus.

Aprašo 22 p. nuostata, remiantis kuria organizacijų ir jų siūlomų atstovų tinkamumo vertinimo rezultatai yra paskelbiami atsakingos institucijos interneto svetainėje, tikslintina, atskleidžiant, kokia konkreti informacija būtų skelbiama. Atkreiptinas dėmesys, kad jei toje informacijoje būtų asmens duomenys, toks reguliavimas turėtų būti derinamas su 2016 m. balandžio 27 d. Europos Parlamento ir Tarybos reglamento dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau - Reglamentas (ES) 2016/679) nuostatomis. Atkreiptinas dėmesys, kad viešai skelbiant duomenis apie fizinius asmenis turėtų būti laikomasi Reglamento (ES) 2016/679 nuostatų ir konstitucinių principų, skirtų asmenų teisių ir laisvių ribojimo reguliavimui (tai turi būti daroma įstatymu, ribojimai yra būtini demokratinėje visuomenėje siekiant apsaugoti kitų asmenų teises bei laisves ir Konstitucijoje įtvirtintas vertybes, taip pat konstituciškai svarbius tikslus; ribojimais nėra paneigiama teisių ir laisvių prigimtis bei esmė; yra laikomasi konstitucinio proporcingumo principo). Remiantis Valstybinės duomenų apsaugos inspekcijos rekomendacija1 https://vdai.lrv.lt/uploads/vdai/documents/files/Rekomend_teises_aktu_projektams_2018.pdf , rengiant teisės aktų, kuriais numatomas asmens duomenų viešas paskelbimas, projektus, reikėtų atkreipti dėmesį į tai, kad juose nepakanka nurodyti tik tai, kad asmens duomenys skelbiami viešai. Laikantis aukščiau nurodytos Konstitucinio Teismo suformuotos praktikos, įstatyme, turi būti numatoma prievolė viešai skelbti asmens duomenis, jame turėtų būti nustatyti bent asmens duomenų viešo skelbimo tikslas, kokie konkrečiai asmens duomenys yra skelbiami bei kokį laikotarpį yra viešinami. Atsižvelgiant į pasakytą, Projektas pagal kompetenciją derintinas su Valstybine duomenų apsaugos inspekcija.

Aprašo 27 p. tikslintinas, atsižvelgiant į Aprašo 13.13 p., vietoje „veiklos kryptis“, įrašant „veiklos kryptis Komitete“.

Aprašo 32 p. nuostata, kuria nustatoma prievolė nutarimo projektą derinti su Nevyriausybinių organizacijų taryba derintina su Vyriausybės įstatymo 52 str. 5 d., remiantis kuria dėl atrenkamų kandidatų Vyriausybė konsultuojasi su atskiromis darbdavių, darbuotojų ir kitiems visuomenės interesams atstovaujančiomis organizacijomis. Be to, atsižvelgiant į Teisėkūros pagrindų įstatymo 7 str. 3 d., remiantis kuria konsultavimosi su visuomene būdus pasirenka konsultavimąsi su visuomene inicijuojantys subjektai, Aprašo 32 p. nuostata dėl nutarimo projekto skelbimo Seimo kanceliarijos teisės aktų informacinėje sistemoje tikslintina ir šiuo aspektu. Galiausiai, nuoroda į Vyriausybės darbo reglamentą tikslintina, remiantis Rekomendacijų 15.3 p.

Aprašo 33 p., kuriuo nustatoma, kad suderintas nutarimo projektas teikiamas tvirtinti Vyriausybei, tikslintinas, atsižvelgiant į Vyriausybės įstatymo 52 str. 5 d. (dėl atrenkamų kandidatų Vyriausybė konsultuojasi, todėl nutarimo projekto atžvilgiu suderinimas gali būtų ir nepasiektas) ir Vyriausybės darbo reglamento 33 ir 34 p.

Aprašo 34 p. tikslintinas, nurodant kokios Aprašo nuostatos taikytinos šiame punkte išvardintiems vertinimo komisijos veiksmams atlikti. Be to, atsižvelgiant į Vyriausybės darbo reglamente įtvirtintas procedūras, atsakinga institucija Aprašo 32 ir 33 p. nurodytų veiksmų negalėtų atlikti per 5 darbo dienas.

Aprašo priedo 2 lentelės 3 p. tikslintinas, atsižvelgiant į Aprašo 6.6 p., remiantis kuriuo veiklos kryptys Komitete turi būti pateikiamos viena iš nurodytų užsienio kalbų, todėl vietoje „anglų, prancūzų, vokiečių“, įrašant „anglų, prancūzų arba vokiečių“.

Aprašo priedo 2 lentelės 4.4 p. tikslintinas, atsižvelgiant į Aprašo 7.4 p. – nurodytina, kurioje srityje atstovas pripažintas neveiksniu.

Atkreiptinas dėmesys, kad remiantis Vyriausybės darbo reglamento 36 p. Vyriausybei teikiamas teisės akto projektas ir jo priedai turi būti vizuoti ministro (jeigu jo nėra, – viceministro arba ministerijos kanclerio ir ministrą pavaduojančio ministro), taip pat projektą teikiančios institucijos teisininko ir kalbos redaktoriaus.

Teisės grupės vyresnioji patarėja	Ieva Peciukonienė

Ieva Peciukonienė, tel. +370 706 61807, el. p. ieva.peciukoniene@lrv.lt